План боравка на отвореном, средња васпитна група, радна 2020/2021.год., објекат у Жабарима

 План боравка за радну 2020/21.годину, између осталог садржи и три модела функционисања установе:

1. Рад установе у пуном капацитету;
2. Рад установе у ограниченом капацитету (долазак деце у установу код које не постоји алтернативни начин бриге, просторни капацитети, кадровски капацитети, потпун и постепени повратак деце у колектив у складу са актуелним епидемиолошким препорукама, услови за остваривање непосредног васпитно-образовног рада у програмима у различитом трајању,стање опремљености,..);
3. Прекид остваривања непосредног рада са децом у одређеном временском периоду.

 Боравком на отвореном простору јачамо природни имунитет детета. У плану је организовање свакодневних активности на отвореном простору, јер је уједно и препорука да деца што више бораве на отвореном, услед епидемије COVID-19.Играјући се на отвореном деца показују своју природну радост и радозналост, развијају се вештине на свим развојним подручјима и задовољава потреба за кретањем.

Боравaк деце на отвореном део је свакодневних активности у сва четири годишња доба. Стога боравак на отвореном има позитивни утицајна целокупни психофизички развој детета. Време је битан фактор јер пружа детету искуство, упознаје га са одликама сва четири годишња доба. Излагање сунцу (не претерано и не током високих температура) подиже расположење, подстиче производњу витамина D. Током зимског периода активности на отвореном се планирају у најтоплијем делу дана. Да би деца боравила на отвореном морају имати одговарајућу одећу и обућу. Одећа мора бити практична и примерена активностима, како не би спутавала дете у његовим активностима, те да oмогући регулацију телесне топлоте.

Важност правилног облачења:

* Одећа не сме бити преуска, тесна да спутава дете у његовим активностима, такође не сме бити преширока и превелика јер утиче на дететову сигурност и спретност у активностима;
* Током зимског периода обавезни су шал, капа, рукавице и чизме или дубоке ципеле;
* Обавезна је резервна одећа и обућа (ако буде потреба за пресвлачењем);
* Важно је слојевито одевање, како би се деца по потреби раскомотила или додатно утоплила;
* Непотребно је децу превише облачити, јер се онда зноје;
* Додатна одећа за шетњу и активности у дворишту установе.

Деца док бораве на отвореном простору, развијају самосталност, боље спавају, лакше се концентришу, побољшавају моторику, имају развијенију еколошку свест. Деца су у дворишту у прилици да се играју и истражују.

Током летњих месеци у 2020.години, у дворишту смо започели са организацијом просторних целина, које ћемо допуњавати, кориговати, зависно од потреба деце и у сладу са препорукама надлежних.

Зависно од епидемије COVID-19, и у складу са препорукама Министарства просвете, науке и технолошког развоја, уколико то ситуација буде дозвољава, за време Дечије недеље у октобру месецу, можемо организовати полигон за децу и родитеље, или са родитељима правити полигон од природног материјала или рециклажо. Полигони са препрекама одушевљавају децу: прескакање, повлачење кроз тунел, заобилажење чуњева, ходање по гредама.У дворишту можемо организовати маскенбал за децу.Можемо организовати, Јесењу или Ускршњу радионицу за децу и родитељ.Припреме за Регионалне спортске игре у Петровцу на Млави, трчање, ношење, прескакање, заобилажење, скакање у џаку.

 Деци су у дворишту на располагању справе: возић, ракета, тобогани, љуљашке, клацкалице, све је функционално и доступно деци на коришћење, уз то износе се: лопте, вијаче, хула-хоп, шатори, тунели и др. За извођење моторичких активности важни су спортски реквизити, а деци је најдража лопта. Она се може котрљати, бацати, хватати, развија спретност, брзину, јача самопоуздање, прецизност. Такође бетонске стазе на којима је исцртан путоказ кретања, погодно је за моторичке активности.

 Ако се током радне 2020/21.године, смири ситуација са епидемијом COVID-19 и ње више не буде. У плану су шетње и упознавање са правилима понашања у саобраћају, подизање нивоа еколошке свести, шетње до Дома здравља, библиотеке, ватрогасног дома, ветеринарске станице, поште, и др. Посета пољопривредном домаћинству и упознавање са домаћим животињама. Одлазак на игралиште у Жабарима и гледање Кроса РТС-а, на игралишту и навијање за предшколце из наше установе.

 Двориште вртића погодно је и за драмске игре, деци је на располагању простор, као велике могућности импровизације. Имамо и кућице од природног материјала које су направљене прошле радне године, када смо имали радионицу за децу и родитеље свих васпитних група „Сликовита јесен“. Можемо читати и препричавати бајке, приче.

 Деца се и ликовним путем могу изразити, цртати кредама у боји, темпера бојом осликавати бетон.

Деца у непосредном контакту са земљом, блатом, песком, травом, лишћем, гранчицама, добијају могућност развијања тактилне перцепције. Деца могу истраживати инсекте, упознавати се са њиховим природним окружењима. У плану је прављење баште, садићемо поврће, заливати, пратити процес раста и сазревања. Такође расађиваћемо цвеће и тиме украсити наше двориште вртића. Сада имамо и чесму у дворишту, која ће нам олакшати процес реализације активности.

Васпитач:

Милица Марковић